3. การประกอบธุรกิจของแต่ละสายผลิตภัณฑ์

(1) ลักษณะของผลิตภัณฑ์หรือบริการ

  ลักษณะของผลิตภัณฑ์ชนิดต่าง ๆ ของบริษัท คือ

1.  อลูมิเนียมชนิดแผ่น (SHEET PRODUCT) ประกอบด้วย

-   แผ่นอลูมิเนียมตัดตามความยาว (CUT TO LENGTH)
    เป็นแผ่นอลูมิเนียมที่จะผลิตตามความหนาและตัดตามขนาดที่ลูกค้าต้องการ
    การผลิตจะทำตามคำสั่งของลูกค้าแต่ละราย (Made to order)
    แผ่นอลูมิเนียมชนิดนี้ใช้เป็นวัตถุดิบในสินค้าต่าง ๆ เช่น แผ่นฝ้าเพดาน ผนัง
    แผงเครื่องใช้ไฟฟ้า ฝาจุกเกลียว ตู้กับข้าว ตู้บรรจุมิเตอร์ไฟฟ้า ฯลฯ

-   แผ่นอลูมิเนียม 4 ฟุต x 8 ฟุต (4 x 8 SHEETS)
    ซึ่งเป็นขนาดมาตรฐานที่ขายอยู่ในท้องตลาดซึ่งบริษัทฯ จำหน่ายให้โดยตรงแก่โรงงาน
    และผ่านผู้ขายส่งทั่วไป

    1.  อลูมิเนียมชนิดม้วน (ROLLED PRODUCT) ประกอบด้วย

-   อลูมิเนียมฟินสต๊อค (ALUMINIUM FINSTOCKS)
    ใช้สำหรับทำแผงระบายความร้อนเครื่องปรับอากาศ
    และผลิตภัณฑ์นี้จะถูกนำไปใช้เป็นวัตถุดิบสำหรับการผลิต Precoated Finstock ได้ด้วย

-   อลูมิเนียมฟินสต๊อคเคลือบ (ALUMINIUM PRECOATED FINSTOCKS)
    ใช้ทำแผงระบายความร้อนเช่นกัน โดยนำ ALUMINIUM FINSTOCKS
    มาเคลือบสารเคมีที่มีคุณสมบัติทำให้หยดน้ำไม่เกาะ ระบายอากาศได้ดี ประหยัดพลังงาน
    และยืดอายุการใช้งานไม่กัดกร่อนง่าย

-   อลูมิเนียมฟอยล์ (ALUMINIUM FOILS) มีลักษณะบาง ขนาดความหนาตั้งแต่ 0.10 ม.ม. ถึง
    0.007 ม.ม. ใช้เป็นวัตถุดิบในอุตสาหกรรมบรรจุภัณฑ์เป็นส่วนใหญ่

-   อลูมิเนียมม้วน (ALUMINIUM COILS) เป็นอลูมิเนียมที่มีลักษณะเป็นม้วน
    มีความหนาและความกว้างหลายขนาด ผลิตตามความต้องการของลูกค้า
    ซึ่งลูกค้าจะนำไปตัดเป็นแผ่นเอง หรือนำไปผลิตเป็นผลิตภัณฑ์อลูมิเนียมอื่นๆ ต่อไป

(2) การตลาดและภาวการณ์แข่งขัน

(1) นโยบายและลักษณะการตลาดของผลิตภัณฑ์หรือบริการที่สำคัญ

1.  กลยุทธ์ทางการตลาด

เนื่องจากสินค้าส่วนใหญ่ของบริษัทจัดเป็นสินค้าอุตสาหกรรมที่ลูกค้าต้องนำไปเข้ากระบวนการผลิตต่อ
(Intermediate products) หรือแปรรูปจนเป็นสินค้าสำเร็จ (Finished products)

ลูกค้าประจำส่วนใหญ่จะสั่งสินค้าที่มีคุณลักษณะ (Specification) คล้ายเดิม
สิ่งที่ลูกค้าต้องการคือให้สินค้ามีคุณภาพดีสม่ำเสมอและส่งมอบได้ตามเวลา

กลยุทธ์ทางการตลาด ที่บริษัทฯ พึงใช้ในการดำเนินธุรกิจ เพื่อสนองความต้องการของตลาด
และลูกค้าเพื่อการเจริญเติบโตของบริษัทฯ ดังนี้

-   ผลิตสินค้าตามความต้องการของลูกค้า

-   ผลิตสินค้าให้ได้มาตรฐานและรักษาคุณภาพสม่ำเสมอ

-   ส่งมอบสินค้าได้ภายในเวลาที่ตกลงกับลูกค้า

-   ร่วมมือพัฒนาผลิตภัณฑ์กับลูกค้า เพื่อให้ได้สินค้าที่มีคุณภาพดีขึ้น

-   เพิ่มสายการผลิตผลิตภัณฑ์ที่มีแนวโน้มของตลาดเติบโต และสามารถพัฒนาการผลิตได้ดี
    แตกต่างไปจากคู่แข่ง

-   พนักงานขายเข้าเยี่ยมพบลูกค้าอย่างใกล้ชิด แลกเปลี่ยนข้อมูลข่าวสารใหม่ ๆ
    ทันสมัยในเชิงการตลาด แล้วแจ้งข้อมูลตลาดแก่ผู้บังคับบัญชาและทีมงานให้รู้สถานการณ์
    ทันเหตุการณ์

-   เชิญลูกค้าเข้าเยี่ยมชมโรงงานเพื่อให้เกิดความมั่นใจว่าบริษัทฯ
    สามารถผลิตสินค้าเพื่อสนองตอบความต้องการได้

-   ให้ความร่วมมือกับหน่วยราชการ ศึกษาระเบียบวิธีการส่งออกเพื่อให้มีระบบที่ดี
    และได้มาตรฐานเพื่อการสื่อสารที่รวดเร็วน่าเชื่อถือแก่ลูกค้าในต่างประเทศ

-   ทำการวิจัยพัฒนาผลิตภัณฑ์กับลูกค้าเพื่อความเข้าใจในความต้องการของลูกค้า
    และผลิตให้ตรงตามความต้องการ

-   ทำการสำรวจตลาดทั้งลูกค้าปัจจุบันและลูกค้าที่มีแน้วโน้ม

-   ทำการวิจัยวิเคราะห์ พัฒนาผลิตภัณฑ์ใหม่ ๆ เพื่อเพิ่มตลาดและขยายตลาด

2.  ลักษณะ / กลุ่มลูกค้าเป้าหมาย

ผลิตภัณฑ์ที่บริษัทฯ ผลิตได้แก่สินค้าอลูมิเนียมประเภทรีด (ALUMINIUM ROLLED PRODUCTS)
ซึ่งผลผลิตที่ได้จะมี 2 ลักษณะ คืออลูมิเนียมม้วน และอลูมิเนียมแผ่น สำหรับกลุ่มลูกค้าเป้าหมายมีหลัก
ๆ ดังนี้

1.  กลุ่มลูกค้าที่เป็นผู้ประกอบการที่มีโรงงานรับอลูมิเนียมจากบริษัทฯ
    ไปเพื่อผลิตเป็นสินค้าประเภทชิ้นส่วนประกอบ เช่น ชิ้นส่วนประกอบเครื่องปรับอากาศ, ตู้เย็น,
    ชิ้นส่วนประกอบในเครื่องใช้ไฟฟ้า, หม้อน้ำรถยนต์, แผงกันความร้อนในอุตสาหกรรมรถยนต์

2.  กลุ่มลูกค้าที่เป็นผู้ประกอบการมีโรงงาน รับอลูมิเนียมจากบริษัทฯ
    ไปเพื่อแปรรูปเป็นผลิตภัณฑ์ประกอบสินค้าเพื่อการบริโภคและรับประทาน เช่น
    ใช้อลูมิเนียมทำหลอดยาสีฟัน, ฝาจุกเกลียวบิดขาดอลูมิเนียม, ฝาถ้วยโยเกิร์ต,
    ถุงขนมกรุบกรอบ, ถ้วยและถาดขนม ฟอยล์ห่ออาหาร ฯลฯ

3.  กลุ่มลูกค้าที่เป็นผู้ผลิตสินค้าสำเร็จโดยใช้อลูมิเนียมจากบริษัทฯ ผลิตเป็นสินค้าสำเร็จโดยตรง
    เช่น ปั๊มขึ้นรูปเป็นตู้ควบคุมไฟฟ้า, ปั๊มเป็นรังผึ้งหรือท่อดูดควันอาหาร, ปั๊มทำไส้ในหม้อหุงข้าว,
    ทำโคมลูกหมุนระบายอากาศ, ทำเทปกาว, ปั๊มทำแผ่นป้ายทะเบียน, ปั๊มขึ้นรูปเป็นขั้วหลอดไฟ

4.  กลุ่มลูกค้าที่เป็นผู้ประกอบการ สั่งซื้ออลูมิเนียมจากบริษัทฯ ไปเพื่อผลิตภัณฑ์อื่น ๆ เช่น
    แผ่นรองเจาะ, แผงควบคุมวงจร, ตาไก่ร้อยเชือกรองเท้า, กระเป๋า, เข็มขัด
    ซึ้อเป็นม้วนเพื่อไปแบ่งขายเป็นม้วนบ้าง แผ่นบ้าง ในธุรกิจก่อสร้าง

3.  การจำหน่ายและช่องทางการจำหน่าย

บริษัทจะจำหน่ายสินค้าให้กับทั้งลูกค้าภายในประเทศ
รวมถึงบริษัทต่างชาติที่ตั้งโรงงานอยู่ในประเทศไทย ซึ่งเป็นผู้ผลิตเพื่อการส่งออก
และลูกค้าต่างประเทศโดยตรงตามใบสั่งซื้อของลูกค้า
ซึ่งเป็นโรงงานผลิตสินค้าอลูมิเนียมและสินค้าที่ใช้อลูมิเนียมเป็นส่วนประกอบ
นอกจากนี้ยังมีการจำหน่ายผ่านตัวแทน ทั้งในประเทศ และต่างประเทศ ดังนี้

ช่องทางการจำหน่ายสามารถจำแนกได้ 2 ทางหลัก ๆ คือ

1.  จำหน่ายโดยพนักงานขายของบริษัททำการจำหน่ายตรงถึงผู้ผลิตผลิตภัณฑ์แปรรูปจากอลูมิเนียม
    ส่วนใหญ่เป็นผู้ประกอบการในประเทศไทย (Local Converters and Manufacturers)
    ซึ่งมีทั้งบริษัทของคนไทย บริษัทต่างชาติ
    และบริษัทร่วมทุนคนไทยและต่างชาติที่มาตั้งฐานการผลิตในประเทศไทย
    รวมถึงการจำหน่ายโดยตรงไปยังลูกค้าที่เป็นผู้แทนจำหน่าย ทั่ว ๆ ไปในต่างประเทศ
    เพื่อจำหน่ายต่อไปยังผู้ผลิตผลิตภัณฑ์แปรรูปในประเทศนั้น ๆ หรือใกล้เคียง
    คิดเป็นสัดส่วนประมาณ 55.2%

2.  จำหน่ายผ่านผู้แทนจำหน่าย (ผู้จัดจำหน่าย) ในประเทศ
    ซึ่งจัดจำหน่ายส่วนใหญ่ให้กับผู้ผลิตต่างชาติที่ตั้งอยู่ในประเทศไทยและผู้ผลิตเพื่อการส่งออก
    (Export Zone) รวมทั้งบริษัทผู้ผลิตในต่างประเทศด้วย คิดเป็นสัดส่วนประมาณ 48%

  ในปี 2552 บริษัทยังคงรักษาสัดส่วนการส่งออกผลิตภัณฑ์ ไปต่างยังประเทศ เช่น สิงคโปร์,
  ญี่ปุ่น, นิวซีแลนด์, ออสเตรเลีย และผ่านออกไปจำหน่ายต่างประเทศใน Export zone
  ต่อปริมาณการขายโดยรวม คิดเป็นสัดส่วนประมาณ 8.74% สูงกว่าปี 2551 อย่างไรก็ตาม
  การส่งออกโดยพนักงานขายของบริษัทโดยผ่านผู้แทนจำหน่ายในต่างประเทศมีสูงขึ้น
  ขณะที่ช่องทางการจัดจำหน่ายโดยผ่านผู้แทนจำหน่ายในประเทศมีปริมาณลดลง
  แต่คาดว่าจะเป็นเพียงชั่วคราว เนื่องจากวิกฤตเศรษฐกิจโลก

(ข) สภาพการแข่งขันภายในอุตสาหกรรม

ในอุตสาหกรรมการผลิตผลิตภัณฑ์อลูมิเนียมประเภทรีด
ได้มีการพัฒนาอย่างต่อเนื่องในทุกประเภทตามความต้องการของตลาด
ลูกค้าส่วนใหญ่จะต้องนำผลิตภัณฑ์อลูมิเนียมประเภทรีดไปแปรรูปให้เป็นผลิตภัณฑ์สำเร็จรูปอื่นหรือดัดแปลงใช้เป็นส่วนประกอบในการผลิตผลิตภัณฑ์อุตสาหกรรมอื่น
ๆ หรือผลิตภัณฑ์เพื่อการอุปโภค บริโภค ประเภท ต่าง ๆ

สามารถจำแนกผลิตภัณฑ์อลูมิเนียมประเภทรีดเป็นประเภทหลัก ๆ
เพื่อการแปรรูปเป็นผลิตภัณฑ์สำเร็จรูปได้ ดังนี้

-   อลูมิเนียมฟินสต๊อค เป็นวัตถุดิบหลักในอุตสาหกรรมผู้ผลิตคอยล์เย็น และคอยล์ร้อน
    สำหรับเครื่องปรับอากาศบ้าน สำนักงาน และรถยนต์ และสำหรับเครื่องทำความเย็น (Heat
    Exchanger) ประเภทตู้แช่ ฯลฯ

-   อลูมิเนียมแผ่น เป็นวัตถุดิบหลักในอุตสาหกรรมฝาเครื่องดื่ม ยา
    ฝาและหูกระป๋องขนมขบเคี้ยวแบบดึงเปิด (EOE) ในอุตสาหกรรมส่วนประกอบในช่องแข็งตู้เย็น
    เป็นวัตถุดิบสำหรับอุปกรณ์ในอุตสาหกรรมก่อสร้าง เครื่องครัว เครื่องเรือน และตกแต่ง
    เป็นแผ่นเสริมช่วยการผลิตสินค้าหมวดอิเลคโทรนิค เป็นส่วนประกอบในผลิตภัณฑ์อุตสาหกรรมอื่น
    ๆ

-   อลูมิเนียมคอยล์ นำไปเป็นวัตถุดิบหลักของผลิตภัณฑ์ได้หลากหลาย ได้แก่
    เป็นส่วนประกอบของเสื้อผ้า เข็มขัด กระเป๋า และรองเท้า
    เป็นส่วนประกอบในเครื่องใช้ไฟฟ้า อิเลคโทรนิค เช่น ขั้วหลอดไฟ
    เป็นส่วนประกอบในอุปกรณ์เตาอบนำความร้อน แผงวัสดุตกแต่งอาคาร
    เป็นอุปกรณ์ส่วนประกอบในอุตสาหกรรมผลิตรถยนต์ ทำแผ่นป้ายทะเบียน,
    เป็นท่อดูดควันในห้องครัว

-   อลูมิเนียมฟอยล์ สามารถแปรรูปได้หลากหลาย เช่น
    ใช้เป็นส่วนประกอบของอุตสาหกรรมบรรจุภัณฑ์สำหรับอาหาร ขนม ยา เครื่องดื่ม
    ใช้ในครัวเรือน หรือภัตตาคาร โรงแรม เพื่อถนอมอาหาร เผา ย่าง อบ
    ใช้ปกคลุมเครื่องครัว ได้แก่ เตาแก๊สเพื่อป้องกันความสกปรก ทำเป็นถาด, ถ้วย, กล่อง
    ใช้ในอุตสาหกรรมอาหารอบ เค๊ก พาย ต่าง ๆ ฟอยล์ทำหลอดยาสีฟัน
    นอกจากนี้ยังใช้ในอุตสาหกรรมประกอบรถยนต์ ทำเทปกาว
    เป็นส่วนประกอบหลักของแผ่นกันความร้อน, ท่อดูดควัน หรือท่อแอร์ใต้พื้น
    เหนือเพดานในอาคารต่าง ๆ ฯลฯ

อลูมิเนียมสามารถแปรรูปทำผลิตภัณฑ์สำเร็จรูปได้หลายประเภท เนื่องจากมีคุณสมบัติพิเศษ กล่าวคือ
มีน้ำหนักเบา ผิวหน้าสวยใส ทนต่อการสึกกร่อนได้ดี ไม่เป็นสนิมง่าย ขึ้นรูปเป็นบรรจุภัณฑ์และอื่น ๆ
เหมาะที่จะใช้กับผลิตภัณฑ์ที่มีความเย็นชื้นได้ดี ทนและนำความร้อนได้ดี

บริษัทฯ ได้รับการปรับมาตรฐาน ISO 9001 : 2008
แล้วในปัจจุบันซึ่งเกิดจากความร่วมมือประสานงานระหว่างหน่วยงานต่าง ๆ ในบริษัทฯ เป็นอย่างดี
ส่งผลให้การประเมินความพึงพอใจจากลูกค้าจากแบบสอบถามพบว่ามีความพึงพอใจสูงกว่าที่ตั้งเป้าหมายมาตรฐานไว้

ผลกระทบจากปัจจัยภายนอกองค์กรที่มีผลต่อเป้าหมายการขาย การเสียโอกาสทางการตลาด

-   เศรษฐกิจตกทั่วโลกจากวิกฤตแฮมเบอร์เกอร์ จากอเมริกา มีผลต่อยอดขายในไตรมาส 1 และ
    2 จนถึงต้นไตรมาส 3 ลูกค้าตื่นตระหนกไม่กล้าสั่งเป็น Stock

-   มีผลจากการทยอยลดภาษีนำเข้า FTA-ญี่ปุ่น
    ทำให้ลูกค้าญี่ปุ่นในประเทศแบ่งตลาดที่หดตัวอยู่แล้วไปสั่งซื้อจากตัวแทนจำหน่ายที่นำเข้าจากประเทศญี่ปุ่นได้

ปัจจัยสำคัญที่ช่วยพยุงให้เป้าหมายการผลิตไม่ตกต่ำจนเกินไป มีผลต่อไตรมาส 3 และ 4
อย่างเห็นชัด เกิดจาการที่บริษัทฯ มีทีมงานด้านพัฒนาผลิตภัณฑ์, ฝ่ายผลิต,
ฝ่ายตรวจสอบคุณภาพที่เข้มแข็ง
จึงทำให้บริษัทประสบความสำเร็จในการเพิ่มประเภทของผลิตภัณฑ์ที่มียอดสั่งเข้ามาเป็นจำนวนที่เห็นชัดขึ้น
ในไตรมาส 3 และ 4 ได้แก่

-   ผลิตภัณฑ์ประเภทฟอยล์ เพื่อการส่งออก มีปริมาณสั่งสูงและต่อเนื่องตั้งแต่ไตรมาส 3

-   ผลิตภัณฑ์ส่วนประกอบสำหรับอุตสาหกรรมรถยนต์ เริ่มสั่งเข้าอย่างมีจำนวนตั้งแต่ไตรมาส 3

-   ผลิตภัณฑ์ส่วนประกอบสำหรับอุตสาหกรรมเครื่องใช้ไฟฟ้า ซึ่งเริ่มในไตรมาส 4

จากการที่บริษัทฯ ได้รับการปรับรับรองคุณภาพมาตรฐานของผลิตภัณฑ์และผ่านการรับรองมาตรฐาน
ISO 9001 : 2008 ดังนั้น ตลอดปี 2552
ทุกหน่วยงานที่เกี่ยวข้องกับการปรับปรุงระดับมาตรฐานได้ตื่นตัวในการปฏิบัติตามอย่างตั้งใจ
ทำให้ลูกค้าเกิดความมั่นใจว่าบริษัทเป็นผู้ผลิตสินค้ามีคุณภาพมาตรฐาน บริการจัดส่งรวดเร็วตรงเวลา
ทำให้ได้รับการยอมรับและสั่งซื้อมากขึ้น
ทั้งนี้ส่วนหนึ่งเกิดจากความร่วมมือร่วมใจของพนักงานทั้งองค์กรในการพัฒนามาตรฐาน
การวางแผนการผลิต การตรวจสอบคุณภาพ การพัฒนาสินค้า การจัดส่ง และการบริการหลังการขาย
เช่น การปรับระเบียบวิธีการนำเสนอ ปรับปรุงผลิตภัณฑ์ปัจจุบัน
ช่วยวิเคราะห์การผลิตในสายงานของลูกค้าเพื่อให้ได้สินค้าสำเร็จรูปที่มีประสิทธิภาพ
สร้างสรรค์คิดค้น วิจัยและพัฒนาผลิตภัณฑ์ใหม่ที่ไม่เคยผลิต
เปิดทศวรรษความสามารถในการผลิตสิ่งใหม่ ๆ
สามารถส่งออกสู่อุตสาหกรรมปลายทางได้ทั้งในและต่างประเทศได้
ซึ่งถือเป็นส่วนหนึ่งของขั้นตอนการก้าวสู่การเป็นผู้นำในอุตสาหกรรมนี้

เนื่องจากประเทศไทยมีความเหมาะสมและพร้อมในปัจจัยพื้นฐานหลายประการ อาทิเช่น
สาธารณูปโภค ไฟฟ้า ประปา โทรศัพท์ ค่าแรงงานยังไม่สูงมาก
มีมาตรการสนับสนุนการลงทุนจากต่างประเทศ และภาวะเศรษฐกิจโลกเริ่มหดตัว
ปัญหาค่าใช้จ่ายที่สูงในประเทศพัฒนาแล้ว
หลายประเทศที่มีโรงงานผลิตสินค้าปลายทางสาขาในประเทศไทย จึงมีดำริเริ่มย้ายคน
ย้ายสายการผลิตมาประเทศไทย เพราะแรงงานที่มีทักษะอยู่ แต่ค่าใช้จ่ายต่ำกว่าในทุกด้าน
จึงกล่าวได้ว่าอุตสาหกรรมอลูมิเนียมประเภทรีดนี้ยังมีความต้องการของตลาดสูง
และยังคงมีการเจริญเติบโตอย่างต่อเนื่อง โดยเฉพาะในอุตสาหกรรมที่นำไปผลิตเพื่อการส่งออก
ถ้าภาครัฐยังไม่มีการพิจารณาหามาตรการช่วยชะลอการนำเข้าจากต่างประเทศ
และช่วยเป็นตัวแทนผู้ผลิตในประเทศ สอดส่องหาสาเหตุและแก้ไขป้องกันการขายราคาต่ำกว่าทุน
หรือเสนอขายพิเศษเฉพาะกิจ ทำให้เป็นการแข่งขันที่ไม่สมบูรณ์
ผู้ผลิตอลูมิเนียมกึ่งสำเร็จรูปประเภทรีดในประเทศจะต้องประสบปัญหาอย่างแน่นอน
สิ่งที่จะกระทบตามมาก็คือปัญหาการขาดดุลการค้าและปัญหาแรงงานในประเทศ
ส่งผลเสียต่อเศรษฐกิจโดยรวมของประเทศเป็นอย่างมาก

ความยาก/ง่ายที่จะมีคู่แข่งรายใหม่

ธุรกิจที่บริษัทดำเนินการเป็นอุตสาหกรรมผลิตอลูมิเนียมประเภทแผ่นและม้วน ต้องใช้เทคโนโลยีสูง
ลงทุนสูงมาก ต้องปรับปรุงลงทุนในด้านเทคโนโลยีเพิ่มเติมเป็นระยะ ๆ ตลอดเวลา
ดังนั้นการก่อตั้งโรงงานใหม่มาเป็นคู่แข่งในประเทศจะเกิดขึ้นค่อนข้างยาก
นอกจากนี้ได้มีบริษัทตัวแทน/ตัวกลางเกิดขึ้นเพื่อการนำเข้า สินค้าประเภทเดียวกับที่บริษัทผลิตอยู่
โดยใช้ข้อได้เปรียบจากการปรับลดภาษี
นำเสนอราคาต่ำมาแบ่งตลาดไปเพราะเห็นถึงโอกาสการขยายตัวของภาคอุตสาหกรรมอลูมิเนียม

แม้ผู้ผลิตรายใหม่จะเกิดขึ้นยาก แต่คู่แข่งขันปัจจุบันในประเทศทั้งที่เป็นโรงงานผู้ผลิต
และที่เป็นตัวแทนได้ใช้นโยบายด้านราคาเข้านำเสนอต่อลูกค้า
เพื่อแย่งส่วนแบ่งการตลาดโดยแทรกตัวเข้ามาได้ง่ายภายหลังจากมีนโยบายปรับโครงสร้างภาษี
รวมถึงปรับลดภาษีในกลุ่ม AFTA และ FTA

สำหรับสินค้าที่ทำทดแทนอลูมิเนียมมีน้อยมาก แต่อาจเกิดการทดแทนด้วยการใช้อัลลอย (Alloy)
ที่ต่างกัน มีคุณสมบัติสูงขึ้น ลูกค้าจึงอาจหันไปใช้อลูมิเนียมอัลลอยใหม่ทดแทน

อำนาจต่อรองของผู้ซื้อและผู้ขาย

ในปีที่ผ่านมาลูกค้าทั้งรายใหญ่ และขนาดกลางล้วนมีอำนาจการต่อรองสูงขึ้น
เพราะมีผู้ผลิตจากต่างประเทศและตัวแทนจำหน่ายเสนอตัวเข้ามามาก หากแต่ลูกค้าหลัก ๆ
ที่พอใจในผลิตภัณฑ์และบริการของบริษัทฯ ก็ยังคงให้ความไว้วางใจและสั่งซื้ออยู่เป็นประจำ ฤดูกาล
และนโยบายของภาครัฐก็เป็นปัจจัยสำคัญหนึ่งที่มีส่วนทำให้ยอดขายไม่เป็นไปตามที่คาดการณ์

(3) การจัดหาผลิตภัณฑ์และบริการ

(1) ลักษณะการจัดให้ได้มาซึ่งผลิตภัณฑ์เพื่อจำหน่าย

1.  การผลิต

บริษัทฯ เป็นผู้ผลิตผลิตภัณฑ์อลูมิเนียมม้วนแห่งแรกในประเทศไทยที่ได้การรับรอง ISO 9001 :
2000 โดย มีโรงงานที่ใช้ในการผลิต จำนวน 4 โรง อยู่ที่จังหวัดสมุทรปราการ
มีกำลังการผลิตโดยรวมประมาณ 1,800 ตัน/เดือน มีพนักงานและพนักงานของผู้รับเหมารวม 307
คน สำหรับการผลิตจะขึ้นกับปริมาณการสั่งซื้อของลูกค้า ฤดูกาล
และการคาดการณ์ยอดขายของฝ่ายจัดการ (ฝ่ายการตลาด)
ซึ่งสามารถรองรับความต้องการของลูกค้าได้
แต่เพื่อรองรับการเติบโตของยอดขายในอนาคตที่มีแนวโน้มจะเพิ่มสูงขึ้น บริษัทฯ
จึงจำเป็นที่จะต้องปรับปรุงพัฒนาประสิทธิภาพ
และเพิ่มเติมเครื่องจักรเพื่อเพิ่มขีดความสามารถและกำลังในการผลิต รักษาคุณภาพ
และสนองความต้องการของลูกค้า

2.  การจัดหาวัตถุดิบที่ใช้ในการผลิต

วัตถุดิบที่สำคัญส่วนใหญ่ของบริษัท คือ อลูมิเนียมแท่ง (Ingot) ซึ่งมีความบริสุทธิ์ถึง 99.7%
โดยจะนำเข้ามาจากต่างประเทศทั้งสิ้น เช่นประเทศออสเตรเลีย ญี่ปุ่น จีน สิงคโปร์
โดยไม่สามารถใช้วัตถุดิบอื่นมาทดแทนได้ นอกจากอลูมิเนียมใช้แล้ว นอกนั้นเป็นโลหะอื่น ๆ
ซึ่งใช้เป็นเพียงส่วนประกอบในการผลิต เช่น เหล็ก แมงกานิส ซิลิคอน ทองแดง ทิทาเนียม
และโบรอน โดยจะนำเข้ามาจาก ต่างประเทศ
เนื่องจากมีจำนวนผู้จำหน่ายและแหล่งวัตถุดิบอยู่เป็นจำนวนมาก (มากกว่า 10 ราย)
ประกอบกับบริษัทฯ มีความสัมพันธ์อันดีกับผู้จำหน่ายมาเป็นเวลายาวนาน
ที่ผ่านมาจึงไม่มีปัญหาเกี่ยวกับเรื่องวัตถุดิบ และไม่คาดว่าจะมีปัญหาการขาดแคลนวัตถุดิบ
หรือหากสูญเสียผู้จำหน่ายวัตถุดิบที่ค้าขายกันอยู่บางราย
บริษัทไม่คาดว่าจะมีผลกระทบหรือปัญหาเกี่ยวกับเรื่องวัตถุดิบดังกล่าว
บริษัทสั่งซื้อวัตถุดิบจากบริษัทหลักๆ คือ Alcoa of Australia Limited, Glencore
International AG, Rio Tinto Alcan Inc, Hydro Aluminium a.s.
สาระสำคัญของสัญญาซื้อขายวัตถุดิบ (Ingot) จะเป็นไปในลักษณะรายไตรมาส โดยการเปิด L/C
สั่งซื้อก่อนลงเรือประมาณ 1 เดือน ราคา (CIF.) ขึ้นอยู่กับราคาตลาดโลก + Premium

สำหรับผลิตภัณฑ์ฟินสต๊อคชนิดเคลือบนั้นยังต้องใช้สารเคมีเป็นวัตถุดิบในการเคลือบ
ซึ่งส่วนใหญ่ต้องนำเข้าจากต่างประเทศโดยมีผู้จำหน่ายหลายรายซึ่งที่ผ่านมายังไม่มีปัญหาเกี่ยวกับการขาดแคลน
และคาดว่าไม่น่าจะมีปัญหาการขาดแคลนวัตถุดิบ หรือสูญเสียผู้จำหน่ายวัตถุดิบดังกล่าว

(2) ผลกระทบต่อสิ่งแวดล้อม

  กระบวนการผลิตและวัตถุดิบเหลือใช้ของบริษัทไม่มีผลกระทบต่อสิ่งแวดล้อม
  เกินกว่าปริมาณที่กฎหมายกำหนดไว้ ทั้งนี้ เนื่องจากการหลอมอลูมิเนียมของบริษัทฯ
  ใช้อลูมิเนียมแท่ง (Ingot) ซึ่งมีความบริสุทธิ์ 99.7% และใช้ก๊าซธรรมชาติ (NG)
  เป็นเชื้อเพลิงแทนน้ำมันเตาเกรดสูงเป็นเชื้อเพลิงในการหลอม
  จึงมีมลสารเกิดขึ้นน้อยมากและอยู่ในเกณฑ์ตามที่กฎหมายกำหนด เตาหลอมรวมทั้งเครื่องจักร
  อุปกรณ์ ที่เกี่ยวเนื่องอยู่ภายในอาคารโรงงานที่มีฝาผนังโดยรอบ จึงทำให้เสียงไม่มีผลกระทบใด
  ๆ ส่วนน้ำเสีย เช่น น้ำปนคราบน้ำมัน ที่เกิดจากระบบหล่อเย็นของขั้นตอนหล่อรีดแผ่นอลูมิเนียม
  ซึ่งมีการบำบัดโดยผ่านบ่อพักน้ำเสีย ระบบดักคราบน้ำมันตลอดจนระบบบำบัดน้ำเสียก่อนปล่อยน้ำทิ้ง
  และยังมีโรงบำบัดน้ำเสียที่ได้มาตรฐานในการบำบัดน้ำเสีย สำหรับวัตถุดิบเหลือใช้บางอย่าง
  สามารถนำกลับมาใช้ใหม่ (Recycle) ได้บางอย่างถูกส่งไปกำจัด/บำบัด
  โดยผู้ประกอบการที่ได้รับอนุญาตจากทางราชการที่เกี่ยวข้อง จึงทำให้ไม่มีผลกระทบใด ๆ
  ต่อสิ่งแวดล้อม นอกจากนี้บริษัทฯ
  ยังได้ดำเนินการตามมาตรการลดผลกระทบสิ่งแวดล้อมและมาตรการติดตามตรวจสอบสิ่งแวดล้อมภายใต้การควบคุมดูแลของกรมโรงงานอุตสาหกรรม
  กระทรวงอุตสาหกรรม และกองวิเคราะห์ผลกระทบสิ่งแวดล้อม
  สำนักงานนโยบายและแผนสิ่งแวดล้อมกำหนดเป็นประจำทุกปีมาโดยตลอด
  ซึ่งผลการตรวจคุณภาพสิ่งแวดล้อมยังต่ำกว่าเกณฑ์มาตรฐานกำหนดไว้ทุกรายการ
  และที่ผ่านมาบริษัทยังไม่เคยมีประวัติการกระทำความผิดเกี่ยวกับสิ่งแวดล้อมใด ๆ เลย
  โดยในปีที่ผ่านมาบริษัทเสียค่าใช้จ่ายในการดำเนินการเพื่อควบคุมผลกระทบสิ่งแวดล้อมดังกล่าวไปเป็นเงินประมาณ
  1.5 ล้านบาทเศษ นอกจากนี้การที่บริษัทได้ดำเนินการนำก๊าซธรรมชาติ (NG)
  มาใช้แทนเชื้อเพลิงหรือพลังงานที่ใช้อยู่เดิมตั้งแต่ปลายปี 2546 เป็นต้นมา
  รวมถึงการติดตั้งระบบดูดฝุ่นบริเวณเตาหลอม, เตาเผากำจัดกลิ่น
  ทำให้สามารถช่วยลดผลกระทบสิ่งแวดล้อมให้น้อยลงไปกว่าเดิมอีกทางหนึ่ง

(4) งานที่ยังไม่ได้ส่งมอบ - ไม่มี –